Diari Oficial de la Generalitat Valenciana


Sumari del DOGV 8657, del 16-10-2019 (2019/9493)

RESOLUCIÓ de 4 d'octubre de 2019, del director general de Relacions amb les Corts, per la qual es publica el conveni marc entre la Fundació per al Foment de la Investigació Sanitària i Biomèdica de la Comunitat Valenciana (FISABIO) i Cadel Deinking, SL, per a potenciar i promoure activitats d'investigació científica i desenvolupament tecnològic en el camp de la seguretat alimentària dels materials de plàstic reciclat destinats a estar en contacte amb els aliments.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8657

Data del DOGV
:   16-10-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/9493


Data del document
:   04-10-2019

Organisme emissor
:   Presidència de la Generalitat

Tipus de document
:   Resolució

RESOLUCIÓ de 4 d'octubre de 2019, del director general de Relacions amb les Corts, per la qual es publica el conveni marc entre la Fundació per al Foment de la Investigació Sanitària i Biomèdica de la Comunitat Valenciana (FISABIO) i Cadel Deinking, SL, per a potenciar i promoure activitats d'investigació científica i desenvolupament tecnològic en el camp de la seguretat alimentària dels materials de plàstic reciclat destinats a estar en contacte amb els aliments. [2019/9493]  
  
  
La Fundació per al Foment de la Investigació Sanitària i Biomèdica de la Comunitat Valenciana (FISABIO) i Cadel Deinking, SL, han subscrit, prèvia tramitació reglamentària, el dia 2 de setembre de 2019, el conveni marc per a potenciar i promoure activitats d'investigació científica i desenvolupament tecnològic en el camp de la seguretat alimentària dels materials de plàstic reciclat destinats a estar en contacte amb els aliments, i d'acord amb el que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de Convenis de la Generalitat amb data 4 d'octubre de 2019 i número 1089/2019, és procedent la publicació en el Diari Oficial de la Generalitat Valenciana del conveni esmentat, que figura annex a aquesta resolució.  
  
València, 4 d'octubre de 2019.- El director general de Relacions amb les Corts: Antonio Torres Salvador.  
  
  
Conveni marc de col·laboració entre Cadel Deinking, SL, i la Fundació per al Foment de la Investigació Sanitària i Biomèdica de la Comunitat Valenciana (FISABIO) per a potenciar i promoure activitats d'investigació científica i desenvolupament tecnològic en el camp de la seguretat alimentària dels materials de plàstic reciclat destinats a estar en contacte amb els aliments.  
  
València, 2 de setembre de 2019  
  
Reunits  
D'una part, la Fundació per al Foment de la Investigació Sanitària i Biomèdica de la Comunitat Valenciana (d'ara en avant FISABIO), amb CIF G-98073760, amb seu al carrer del Misser Mascó, 31, 46000 València, que va ser constituïda davant de notari el dia 20 d'octubre de 2008 i inscrita en el Registre de Fundacions amb el número de registre 501-V el 13 de gener de 2009, en nom seu i representació José Antonio Manrique Martorell, que actua en qualitat de director gerent de la Fundació, en virtut de les atribucions que té conferides mitjançant escriptura pública de poder atorgada davant del notari de València Alejandro Cervera Taulet, amb data 4 de novembre de 2016, sota el número 3782 del seu protocol.  
D'una altra part, Cadel Deinking, SL (d'ara en avant Cadel), amb CIF B-98276249, amb seu a la carretera nacional 340, km 827, 46770, Alfarrasí (València), que va ser constituïda davant de notari el dia 30 de juliol de 2014 i inscrita en el Registre Mercantil de València amb el número de document 1/2014/24.380 el 7 d'agost de 2014, en nom seu i representació Rafael García Vida, que actua en qualitat d'administrador solidari, en virtut de les atribucions que té conferides mitjançant escriptura pública de poder atorgada davant del notari d'Ontinyent Enrique Martín Sánchez de León amb data 26 de setembre de 2016, sota el número 869 del seu protocol.  
Tots dos representants, reconeixent-se mútuament capacitat jurídica suficient, subscriuen en nom de les respectives entitats el present conveni marc de col·laboració i, a aquest efecte,  
  
Exposen  
  
1. Que Cadel és una empresa privada valenciana que posseeix els drets de patent sobre un procés industrial que permet eliminar la tinta impresa a les superfícies plàstiques.  
2. Que FISABIO és una fundació de caràcter assistencial i científic per a la generació i difusió del coneixement, foment, impuls i desenvolupament de la investigació cientificotècnica, sanitària, biomèdica i de cooperació internacional, a la Comunitat Valenciana, sense ànim de lucre i sota la tutela del Protectorat que exerceix la Generalitat Valenciana.  
3. Que FISABIO té com a fi principal promoure, afavorir, difondre, desenvolupar i executar la investigació cientificotècnica i la innovació sanitària i biomèdica en l'àmbit de la Comunitat Valenciana, la prestació assistencial, així com la cooperació al desenvolupament de tercers països en matèria d'investigació i d'assistència sanitària.  
4. Que FISABIO, segons l'acord marc de cooperació subscrit amb la Conselleria de Sanitat en data 16 de desembre de 2013 (DOGV 21.01.2014, núm. 7196), és una entitat competent per a gestionar contractes, convenis i acords, en els seus aspectes administratius, legals, econòmics i tècnics, relacionats amb les activitats d'investigació, desenvolupament tecnològic i innovació per a donar suport a tots els centres pertanyents a la Conselleria de Sanitat, sempre respectant i actuant en col·laboració amb la resta de fundacions creades per a la gestió de la investigació. Que aquest acord marc s'ha prorrogat el 26 de desembre de 2017 (DOGV 30.01.2018, núm. 8223, i DOGV 8224, 31.01.2018).  
  
5. Que FISABIO compta amb una Àrea d'Investigació en Seguretat Alimentària liderada pel doctor Vicent Yusà Pelechà, especialitzat en el camp de la seguretat alimentària.   
6. Que tant FISABIO com Cadel estan d'acord a establir un marc de col·laboració en el camp científic tecnològic de seguretat alimentària dels materials de plàstic reciclatge destinats a estar en contacte amb els aliments, incloent-hi la participació en projectes conjunts d'R+D+I, d'àmbit tant autonòmic com nacional i internacional.  
  
7. Que FISABIO, tal com es desprén de l'article 6 dels seus estatuts, té com a finalitats i activitats les que a continuació es detallen:  
1) Facilitar, promoure, desenvolupar i executar la investigació d'acord amb els plans d'investigació existents en la Conselleria de Sanitat.  
2) Actuar com a centre motor de la investigació cientificotècnica i la innovació, i aportar les bases necessàries per a afavorir la interacció amb els equips d'investigació localitzats en les universitats, hospitals, Consell Superior d'Investigacions científiques i altres institucions del seu entorn.  
3) Facilitar i promoure la formació dels professionals i dels investigadors de l'àmbit de la salut.  
4) Realitzar i impulsar tot tipus d'estudis que generen coneixement en l'àmbit de la salut i l'atenció en general de la salut.  
5) Recopilar i difondre la informació sobre l'obtenció d'ajudes i subvencions a la investigació.  
6) La gestió i aval dels projectes i programes que presenten els seus beneficiaris a les convocatòries nacionals i internacionals.  
7) Dissenyar línies pròpies de finançament de projectes amb els fons de què dispose mitjançant la creació i concessió de beques, borses d'estudis, ajudes econòmiques i premis per a iniciatives o treballs de recerca que s'emmarquen dins de les finalitats fundacionals.  
8) Cooperar per mitjà de convenis i altres formes de concert amb organismes, institucions, empreses, centres o companyies nacionals o estrangeres.  
9) Cooperar i desenvolupar activitat assistencial.  
10) Projectar a la societat l'experiència i el potencial d'aportació responsable i rellevant per al foment de la investigació en el sistema sanitari públic valencià mitjançant l'organització de conferències, congressos, taules, seminaris, xarrades, col·loquis, debats, campanyes informatives, etc.  
11) Vetlar per l'orientació significativa de la investigació aplicada a la millora de la pràctica clínica i de la qualitat assistencial.  
12) Facilitar el finançament, l'administració i la gestió de la investigació sanitària i biomèdica.  
13) Establir mecanismes de transferència dels resultats de l'activitat al sector productiu o qualsevol altre sector social beneficiari de l'avanç tècnic científic, fins i tot donant suport al desenvolupament d'iniciatives innovadores.  
14) Realitzar qualsevol altre tipus d'activitats que, segons el parer del Patronat, siguen adequades per a la consecució dels objectius de la Fundació.  
Per tot això, totes dues entitats estan d'acord a establir un conveni marc de col·laboració, d'acord amb les següents  
  
Clàusules  
  
Primera. Objecte del conveni  
El present acord marc de col·laboració té per objecte regular la col·laboració entre Cadel i FISABIO per al desenvolupament d'estratègies i procediments per a l'avaluació de la seguretat i la conformitat dels materials plàstics reciclats destinats a estar en contacte amb aliments.  
  
Es determinen a priori, quant a la col·laboració les següents línies d'interés per a totes dues parts:  
- Avaluació de processos de reciclatge de materials plàstics destinats a estar en contacte amb aliments.  
- Dissenyar estratègies de control per a demostrar la reducció eficaç de la contaminació dels processos de reciclatge.  
- Avaluar la migració de substàncies des dels materials plàstics reciclats als aliments i realitzar assajos de migració especifica de materials plàstics reciclats.  
- Establir criteris i procediments que garantisquen que els materials plàstics reciclats destinats a estar en contacte amb els aliments no representen un perill per a la salut humana; estudiar la presència de substàncies afegides involuntàriament (NIAS) en els materials plàstics reciclats.  
  
- Dissenyar i implementar procediments que faciliten les declaracions de conformitat dels materials de plàstic reciclat destinats a l'ús alimentari.  
Així com qualssevol altres en l'àrea de coneixement de la seguretat alimentària que siguen considerades d'interés comú.  
De conformitat amb l'article 26.3 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i l'article 11.2 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, el present conveni marc de col·laboració no suposa una incidència pressupostària per a FISABIO.  
  
Segona. Duració del conveni  
El present conveni marc entrarà en vigor en el moment de la signatura i la duració serà de quatre anys, i es podrà prorrogar per acord exprés entre les parts, dins del període de vigència d'aquest, amb un mínim d'un mes d'antelació a la data de finalització.  
  
S'estableix el límit total de vigència del conveni en huit anys, incloent-hi les possibles pròrrogues que es formalitzen.  
  
Tercera. Comissió mixta de seguiment  
El seguiment del present conveni es realitzarà a través d'una comissió mixta. Aquesta comissió es constituirà en el termini màxim d'un mes des de la signatura del present conveni, i estarà constituïda per:  
- Persona responsable de l'Àrea d'Investigació en Seguretat Alimentària (FISABIO - Salut Pública) o persona que delegue.  
- Persona responsable de l'Àrea Tècnica de Cadel o persona que delegue.  
Les atribucions de la comissió mixta seran les indicades a continuació:  
- Aprovació dels plans anuals de col·laboració entre les parts, d'acord amb el que s'estableix en la clàusula quarta.  
- Elaboració i aprovació d'un pla de treball anual.  
- Supervisió i seguiment del desenvolupament dels treballs aprovats en el marc del present conveni.  
- Presa de decisions sobre la planificació i modificacions de les activitats programades.  
- Interpretació del present conveni, resolució de discrepàncies, dubtes o conflictes que es presenten en l'execució de les activitats.  
  
La comissió mixta es reunirà almenys cada sis mesos i, en tot cas, sempre que calga aprovar els termes d'un nou pla anual de col·laboració entre les parts.  
Quan ho estimen pertinent els membres de la comissió mixta, podrà assistir a les seues reunions el personal investigador adscrit a qualsevol de les parts que estiga implicat en les activitats d'investigació objecte d'aquestes reunions.  
La presa de decisions de la comissió mixta de seguiment s'adoptarà per unanimitat i es remetrà als membres de la comissió mixta (de totes dues parts) una còpia de les actes, acords o informes de la comissió (article 9.3, paràgraf últim, del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre).  
  
Quarta. Aprovació dels plans anuals  
La informació detallada dels plans anuals de col·laboració a realitzar en el marc del present conveni s'annexarà al present conveni una vegada aprovats per la comissió mixta de seguiment.  
Cada un o dels nous plans anuals de col·laboració que sorgisca durant el període de vigència d'aquest conveni haurà de ser aprovat, amb anterioritat al començament d'aquest, per la comissió mixta de seguiment a què es refereix la clàusula anterior.  
  
El document haurà de contindre, com a mínim, els següents aspectes, segons es detalla en l'annex I:  
a) Definició de l'objectiu que es persegueix.  
b) Nom de l'investigador/a o personal investigador que es responsabilitzarà de la marxa de l'actuació específica.  
c) Descripció del pla de treball, que inclourà les diferents fases d'aquest, l'entitat responsable del desenvolupament de cada una d'aquestes, i la cronologia del seu desenvolupament.  
d) Còpia, si escau, de l'aprovació de l'actuació/projecte per les comissions o comités que siguen preceptius segons normativa vigent sobre aquest tema.  
e) Pressupost, mitjans materials i humans que requerisca el pla anual, especificant, si escau, les aportacions de cada entitat.  
f) Referència específica a les instal·lacions en què es realitzarà l'activitat objecte del conveni.  
g) Referència, si escau, a les persones que assumisquen la coordinació entre Cadel i FISABIO en matèria de riscos laborals.  
h) Normes per a la coordinació, execució i seguiment del projecte.  
  
i) Regulació de la titularitat sobre els drets de propietat intel·lectual/industrial, si escau, i sobre les condicions d'explotació.  
j) Adscripció i/o propietat dels béns immobles o equips adquirits o construïts en el marc d'un projecte conjunt.  
  
Cinquena. Mitjans aportats i equipament  
Quan l'índole del treball així ho requerisca, els responsables per part de Cadel i/o de FISABIO de cadascuna de les actuacions en col·laboració que es desenvolupen a l'empara del present conveni, podran utilitzar els mitjans materials, instal·lacions i serveis de l'altra part, en les mateixes condicions i amb les mateixes servituds i costos econòmics que els investigadors propis.  
El material i els béns d'equip aportats per una de les parts a cada projecte seran sempre de la seua propietat. La propietat dels equips adquirits en el marc d'un projecte comú serà determinada en cada cas.  
  
  
Sisena. Normes de funcionament  
Les col·laboracions derivades d'aquest conveni, aprovades per la comissió mixta de seguiment, quedaran sotmeses a les normes de les respectives parts tenint en compte el centre on es realitze cada activitat.  
  
  
Setena. Projectes d'investigació conjunts  
El personal de Cadel i de FISABIO podrà dur a terme projectes d'investigació conjunts.  
Els projectes seran presentats preferentment per la part en la seu de la qual s'haja de desenvolupar majoritàriament el projecte en qüestió i/o al qual pertanga el/la investigador/a responsable, i es tractarà en la mesura possible que existisca un equilibri raonable entre els presentats per les parts. La tramitació del projecte se sotmetrà a les normes de l'entitat que el presente.  
La gestió econòmica i financera d'aquells projectes, finançats per fons externs competitius, que es desenvolupen de manera conjunta, recaurà en la part que els haja sol·licitat, i per tant siga beneficiària de l'ajuda, de conformitat amb la regla establida en el paràgraf segon de la present clàusula.  
La participació en les accions a què es refereix el paràgraf anterior haurà de ser comunicada tant a Cadel com a FISABIO.  
  
Huitena. Confidencialitat de la informació  
Qualsevol informació que s'intercanvie, es facilite o es cree entre les parts durant el desenvolupament de l'activitat investigadora serà mantinguda en estricta confidencialitat.  
Cadascuna de les parts es compromet a no difondre, sota cap aspecte, la informació científica o tècnica pertanyent a l'altra part a la qual haja pogut tindre accés en el desenvolupament de les activitats objecte d'aquest conveni.  
El paràgraf anterior no afectarà quan:  
a) La part receptora tinga evidència que coneixia prèviament la informació rebuda.  
b) La informació rebuda siga de domini públic.  
c) La part receptora adquirira aquesta informació d'un tercer sense compromís de confidencialitat.  
d) Hi haja obligació de subministrar aquesta informació davant un requeriment legal o judicial. En aquest supòsit, es notificarà immediatament a la part subministradora. Així mateix, la part receptora només revelarà aquella informació que siga requerida legalment o judicialment.  
Totes dues parts es comprometen que tot el personal participant en el conveni conega i observe el compromís de confidencialitat regulat per aquesta clàusula.  
Les dades, informes o resultats obtinguts durant la realització de les activitats, així com els resultats, tindran caràcter confidencial.  
Com a principi general d'enteniment s'estimarà que no podrà ser difosa ni presentada a coneixement públic cap informació que poguera menyscabar els drets de propietat industrial i intel·lectual de les parts. Per això, aquells resultats que pogueren inhabilitar, per la seua publicació o difusió, el reconeixement de drets de propietat industrial o intel·lectual, hauran de ser considerats com a matèria reservada i no difusible, llevat que existira la conformitat entre les parts per a fer-ho.  
  
  
Novena. Publicacions i difusió  
En el cas que alguna de les parts desitge publicar els resultats, aquesta haurà de comptar amb la prèvia autorització de l'altra part, la qual emetrà, si així ho estima convenient, un document escrit d'autorització.  
En qualsevol cas, les publicacions o difusions hauran de fer esment a l'equip que haja desenvolupat i executat el projecte com a autors del treball realitzat, juntament amb indicació expressa de l'entitat a la qual pertanyen.  
La difusió de la signatura del conveni podrà ser realitzada lliurement per qualsevol de les parts, sense perjudici del compliment de les obligacions que marca la Llei 2/2015, de 2 d'abril, de la Generalitat, sobre transparència, bon govern i participació ciutadana, que pogueren ser-los aplicables.   
D'acord amb l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, FISABIO publicarà el text íntegre del conveni marc, una vegada subscrit, en el Diari Oficial de la Generalitat Valenciana (DOGV), dins dels deu dies següents a la inscripció en el Registre de Convenis de la Generalitat.  
  
Deu. Coneixements previs i resultats de la investigació  
S'entén per coneixements previs la informació, el coneixement, els mètodes, les eines, el programari i/o els drets de propietat industrial i intel·lectual aportats per cadascuna de les parts, anteriors a la signatura del present conveni i necessaris per a l'execució d'aquest, així com aquella informació, coneixement, mètodes, eines, programari o drets de propietat industrial i intel·lectual desenvolupats per cadascuna de les parts durant la vigència d'aquest conveni.  
  
Els coneixements previs de cada part es consideren informació confidencial en virtut del que es disposa en la clàusula quarta del present conveni.  
La subscripció d'aquest conveni no atorga drets de propietat ni d'ús sobre els esmentats coneixements previs sense autorització de l'altra part.  
Es consideraran resultats de la investigació tota aquella informació o material, protegida o no, que provinga del desenvolupament de cada actuació específica de col·laboració en el marc d'aquest conveni.  
Els drets sobre aquests resultats correspondran a FISABIO i/o a Cadel en un percentatge que s'establirà d'acord amb la contribució de cadascuna de les institucions signants. Quan els resultats siguen propietat de les parts, aquestes decidiran de comú acord l'atribució i modalitat d'exercici de la propietat i protecció d'aquests. En el cas de decidir cotitularitat en els títols de propietat, les parts subscriuran l'oportú acord de cotitularitat, que podrà contemplar les condicions d'explotació que s'establisquen, en el qual es tindrà en compte la contribució financera i intel·lectual de la part que haja generat el resultat, així com el valor comercial potencial i les aplicacions d'aquest. S'establirà una reunió com a màxim dins dels quinze dies següents a la finalització del projecte per a formular aquest acord. La titularitat de la propietat intel·lectual/industrial serà de les entitats a les quals estiguen vinculats els inventors.  
  
Els/les responsables científics de cada actuació específica en el marc del present conveni elaboraran una memòria anual en la qual es reculla l'activitat desenvolupada, la qual serà presentada a la comissió mixta.  
  
Onze. Modificació i resolució del conveni  
Les parts podran modificar o resoldre el present conveni, de mutu acord i per escrit, en qualsevol moment dins del període de vigència d'aquest, d'acord amb el que s'estableix en l'article 12 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre; es regirà pels mateixos tràmits que els previs a la subscripció del conveni inicial.  
Igualment, cadascuna de les parts podrà rescindir el present conveni en cas que es verifique alguna de les següents causes:  
1. Per cas fortuït o força major.  
Si per aquest motiu alguna de les parts es veu obligada a resoldre aquest acord, haurà de comunicar-ho de forma fefaent a l'altra part.  
2. En cas d'incompliment de totes o part de les obligacions que s'hi estableixen a càrrec de l'altra part.  
Quan una de les parts considere que l'altra part està incomplint els compromisos adquirits en el present acord, li ho notificarà mitjançant mètode de comunicació fefaent, i indicarà les causes que originen aquest incompliment. L'altra part haurà d'esmenar aquesta situació en un termini de trenta dies, a comptar des de la data de recepció de la notificació. En cas de no esmena per la part incomplidora, l'altra part podrà resoldre aquest conveni.  
En qualsevol dels casos de resolució del conveni, hauran de finalitzar-se les actuacions específiques que estiguen en vigor.  
L'extinció del present conveni no alliberarà les parts de les obligacions contingudes en relació amb la informació confidencial i resultats subscrites a aquest efecte.  
  
Dotze. Protecció de dades  
Les parts compliran la normativa en matèria de protecció de dades personals i garantia dels drets digitals, Llei orgànica 3/2018, de 5 de desembre, de protecció de dades personals i garantia dels drets digitals, i Reglament (UE) 2016/679, del Parlament Europeu i del Consell, de 27 d'abril de 2016, de protecció de dades (RGPD).  
  
Tretze. Transparència  
El text íntegre del conveni es publicarà (llevat que no siga possible per raons de confidencialitat), una vegada subscrit, en la pàgina web de FISABIO, en el termini de deu dies hàbils des de la inscripció del conveni en el Registre de Convenis de la Generalitat, per aplicació del que es disposa en els articles 9.1.c i 10.3 de la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana, i els articles 3.4 i 12.2 del Decret 105/2017, de 28 de juliol, del Consell, que desplega la llei esmentada.  
  
Catorze. Resolució de controvèrsies  
Les parts es comprometen a intentar resoldre de manera amistosa qualsevol desacord que poguera sorgir en el desenvolupament del present conveni, a través de la comissió mixta de seguiment descrita en la clàusula tercera, i adoptaran per unanimitat les decisions.  
En cas de conflicte per divergències en la interpretació o execució de l'acord, les parts acorden sotmetre's a la jurisdicció civil.  
I en prova de conformitat de tot el que antecedeix, signen per duplicat el present conveni al lloc i en la data indicats més amunt.  
  
Per Cadel Deinking, SL: Rafael García Vidal.  
Per la Fundació per al Foment de la Investigació Biomèdica de la Comunitat Valenciana (FISABIO): José Antonio Manrique Martorell.  
El responsable de l'Àrea d'Investigació en Seguretat Alimentària (FISABIO - Salut Pública): Vicent Yusà Pelechà.  
  
  
ANNEX I  
Contingut mínim de les actuacions  
 específiques (plans de treball anuals)  
  
1. Títol del pla anual/projecte.  
2. Objectiu.  
3. Investigadors responsables.  
4. Pla de treball.  
5. Aprovació de la comissió d'ètica o similar si correspon.  
6. Pressupost i descripció de mitjans materials i humans aportats per les parts.  
7. Lloc de realització del pla anual/projecte.  
8. Prevenció de riscos laborals.  
9. Normes de coordinació, execució i seguiment.  
10. Titularitat de resultats i condicions d'explotació de resultats.  
  
11. Adscripció i/o propietat dels béns immobles o equips adquirits o construïts en el marc d'un projecte conjunt.